Pelle Dragsted (EL), 2025-01-16:
Tak for det, formand.
Kort før jul stod jeg uden på Tagensvej en tidlig morgen sammen med en del bygningsarbejdere fra forskellige byggepladser i København, som gennemførte en blokade mod et byggeri derude, fordi der gik særlig litauiske kolleger til en alt for lav løn.
Derfor lukkede kollegaerne fra de andre byggepladser den her byggeplads ned og gennemførte en faglig blokade, et vellykket entreprenørstop, som varede 6-8 timer.
Så kom hovedentreprenøren og sørgede for, at der blev forhandlet en overenskomst med den pågældende underleverandør, fordi der selvfølgelig var udsigt til et stort tab, hvis ikke arbejdet kom i gang igen.
Det var jo et rigtig godt resultat, og det er altid dejligt at se, når folk stiller sig op for hinanden og sørger for, at dem, som går på arbejde og skaber værdierne i det her samfund, behandles med den respekt, som de bør.
Det burde jo være en selvfølge i Danmark, at man ikke bliver udsat for farligt arbejdsmiljø, når man går på arbejde.
Men det er det desværre ikke, og det ser vi jo igen og igen.
Vi har lige haft flere dokumentarudsendelser og også rigtig god journalistik fra Dagbladet Information, som har vist, at det stadig væk er alt, alt for udbredt, at danske og udenlandske kollegaer udsættes for meget, meget farligt arbejdsmiljø – bl.a. omkring asbest.
Det er udtryk for en mangel på respekt for dem, der arbejder i det her land, og det er desværre udpræget.
Nu har der lige været den her debat omkring den såkaldte skat fra helvede, og der gik 2 måneder, fordi det kunne ramme nogle iværksættere; så havde man fundet en løsning på det.
Det kan godt være, det var fint.
Det er ikke en sag, jeg er dybt nede i, men når det gælder lønmodtagerne, arbejderne, dem, som udsættes for det her farlige arbejdsmiljø – der var 24 dødsfald sidste år – så er der altid langt til handling, specielt fra dele af det her ærede Ting, og det synes jeg er udtryk for en mangel på respekt for dem, der arbejder.
Problemet er jo her, at der er arbejdsgivere, som har et økonomisk incitament til ikke at gøre det godt nok, fordi man kan spare på noget sikkerhedsudstyr og noget uddannelse og dermed selv hente et større overskud.
Og det, der er problemet, er, at ved et stort byggeri som det, jeg var ude hos ved Tagensvej, så er der jo en hovedentreprenør, som alt for ofte kan tørre ansvaret for det her af på underleverandøren, og sige: Det er ikke mit ansvar; det er en underleverandør.
Og de her underleverandører opstår med nye cvr-numre og forsvinder igen eller flytter videre til andre byggepladser og laver de samme numre.
Det er en ansvarsforflygtigelse fra hovedleverandørens side og fra bygherren i øvrigt, og det er det, som vi tager et lille skridt imod med det her forslag.
Det er et lille skridt mod den ansvarsforflygtigelse, og det gør vi gennem det her forslag, som jo er en del af en aftale, som Enhedslisten er med i, og som jeg selv havde glæden af at være med til at forhandle på plads for noget tid siden.
Det betyder, at Arbejdstilsynet i meget grove tilfælde kan stoppe arbejdet på hele byggepladsen.
Det vil sige, at man også rammer hovedentreprenøren og dermed også bygherren på deres økonomi.
De kan ikke bare tørre det af på andre, og det er et lille skridt i retning mod det begreb, som vi taler om, og som hedder kædeansvar.
Altså, at man øverst oppe i leverandørkæden, enten hos bygherren eller hovedentreprenøren, ikke bare kan tørre de problemer, man skaber, af på underleverandørerne.
Det er rigtig, rigtig godt.
Vi deler FH’s bekymringer om, at det her forslag stadig væk er relativt begrænset, i den forstand at der skal rigtig meget til.
Selv i tilfælde, hvor der allerede er mange påbud, skal man stadig væk igennem en periode med øget tilsyn, og jeg er bare bekymret for, hvad der kan nå at ske for de medarbejdere, der er på de byggepladser i den tid.
Så vi havde gerne set et forslag, der var strammere end det, der lægges op til her, og vi håber på, at vi kan fortsætte ned ad den vej med at beskytte de mennesker, som arbejder og skaber værdierne i det her land.
Vi er også store tilhængere af at øge de her bødestraffe.
Jeg er helt enig med SF’s tidligere ordfører.
Vi så gerne endnu hårdere straffe i de meget alvorlige tilfælde.
Hvis man har et ansvar for at udsætte andre mennesker for livsfare, er det måske lidt slapt at slippe med en bødestraf, men vi stemmer ja til lovforslaget.
Det er godt, at der for en gangs skyld sker forbedringer for dem, der arbejder i det her land.
Det er et udtryk for respekt, og den respekt skal de have meget mere af.